આગામી ૨૦૨૨ના વર્ષમાં ભારત સરકાર દ્વારા ખેડૂતોની હાલની આવક બમણી કરવાની વાતો કરાય છે. બીજીબાજુ જ્યારે પણ ખેડૂતોનો ઉલ્લેખ થાય ત્યારે ભાજપ હોય કે કોંગ્રેસ પણ, જાણે તેઓ ખેડૂતોના હામી હોય તેવો દેખાવ હંમેશા કરે છે પણ વાસ્તવમાં ખેડૂતોના પ્રાણ પ્રશ્નો ક્યારેય ઉકેલાતા નથી. દેશમાં સૌથી સમૃદ્ધ રાજ્ય ગુજરાતના ખેડૂતો માસિક ૭૯૨૬ રૂપિયા અને વાર્ષિક ૯૫,૧૧૨ રૂપિયાની આવક મેળવે છે. જ્યારે આ કુલ ખેડૂતોમાંથી ૪૨.૬ ટકા ખેડૂતો દેવાગ્રસ્ત છે. આ તમામ ખેડૂતોનું સરેરાશ દેવું ૩૮,૧૦૦ રૂપિયા છે. દેશના અન્ય રાજ્યોની સરખામણીમાં ગુજરાતના ખેડૂતોની આવક ૧૨મા ક્રમે છે અને દેવામાં ગુજરાતનો નંબર ૧૪મો છે. ખેડૂતો માટે લાખ સુવિધાઓ અને સહાયની સરકારની જાહેરાતો વચ્ચે પણ દેશના અન્ય રાજ્યોની સરખામણીમાં ગુજરાતના ખેડૂતોની સ્થિતિ સારી તો નથી જ.